ตลาดทุนชงโต้ง14ข้อ
บอร์ดพัฒนาฯนัดถก10เม.ย.หนุนLTF-ตลาดตราสารหนี้
19 มี.ค. 2555

บอร์ดพัฒนาฯนัดถก10เม.ย.หนุนLTF-ตลาดตราสารหนี้
สภาตลาดทุนยื่นข้อเสนอถึงกิตติรัตน์ 14 เรื่อง แก้กฎหมายภาษีที่เป็นอุปสรรค เปิดเสรีคิดให้ดี ซื้อ LTF ได้ภาษีตลอดไป
นายไพบูลย์ นลินทรางกูร ประธานสภาธุรกิจตลาดทุนไทย เปิดเผยว่า เมื่อวันที่ 15 มี.ค.ที่ผ่านมา สภาฯ ได้ยื่นหนังสือถึงนายกิตติรัตน์ ณ ระนอง รองนายกรัฐมนตรีและ รมว.คลัง เพื่อยื่นข้อเสนอเสริมสร้างความสามารถในการแข่งขันให้ตลาดทุนไทย โดยขอการสนับสนุนเรื่องเร่งด่วน 3 มาตรการหลัก รวม 14 เรื่องสำคัญ
สำหรับประเด็นหลักเรื่องมาตรการกฎหมายและกฎเกณฑ์ที่เกี่ยวข้องนั้น ควรคำนึงถึงความเหมาะสมที่จะไม่ทำให้เสียเปรียบนานาประเทศด้วย
นอกจากนี้ ยังเร่งรัดการออก พ.ร.บ.ส่งเสริมการควบรวมกิจการ ปรับปรุงกฎเกณฑ์ทางภาษีให้สมาชิกกองทุนสำรองเลี้ยงชีพของกองทุนบำเหน็จบำนาญข้าราชการ (กบข.) สามารถโอนย้ายเงินจาก กบข. และกองทุนสำรองเลี้ยงชีพไปยังกองทุนรวมเพื่อการเลี้ยงชีพ (RMF) ได้โดยยังคงได้สิทธิประโยชน์ทางภาษี เพื่อส่งเสริมให้เกิดการออมเพื่อการเลี้ยงชีพเมื่อสูงอายุที่ยั่งยืนและต่อเนื่อง รวมถึงมีระบบรองรับการเปลี่ยนสถานะจากลูกจ้างประจำไปสู่อาชีพอิสระ




 
มาตรการเปิดเสรีที่เอื้ออำนวยต่อการพัฒนาตลาดทุนไทยอย่างยั่งยืนนั้น ให้ทบทวนปรับปรุงมาตรการเปิดเสรีใบอนุญาตธุรกิจหลักทรัพย์ โดยกำหนดเงื่อนไขที่จะเป็นประโยชน์ต่อตลาดทุน ผู้ลงทุนและเศรษฐกิจไทยโดยรวม
ทบทวนและปรับปรุงการเปิดเสรีอัตราค่าธรรมเนียมการซื้อขายหลักทรัพย์ เพื่อให้อุตสาหกรรมหลักทรัพย์มีการแข่งขันการพัฒนาคุณภาพในการให้บริการ การวิเคราะห์หลักทรัพย์ และการให้การศึกษา ความรู้ความเข้าใจต่อผู้ลงทุน
สำหรับมาตรการด้านภาษีนั้น ควรยกเลิกระยะเวลาครบกำหนดของโครงการกองทุนหุ้นระยะยาว (LTF) ที่จะหมดอายุปี 2559
นอกจากนี้ ควรสนับสนุนการลงทุนในตลาดตราสารหนี้ด้วย โดยการปรับปรุงหลักเกณฑ์การคำนวณและการจัดเก็บภาษีหัก ณ ที่จ่ายสำหรับดอกเบี้ยรับจากการลงทุนในตราสารหนี้ให้สะท้อนเวลาการถือครอง และขอให้พิจารณายกเว้นภาษีจากส่วนต่างกำไร (แคปปิตอลเกน) สำหรับบุคคลธรรมดาและนิติบุคคล เพื่อส่งเสริมให้นักลงทุนบุคคลเข้ามาทำธุรกรรมในตลาดตราสารหนี้มากยิ่งขึ้น
นายไพบูลย์ กล่าวว่า สภาธุรกิจตลาดทุนไทยเชื่อว่ารัฐบาลจะสามารถพิจารณาข้อเสนอได้เร็วขึ้น ภายหลังจากมีคณะกรรมการพัฒนาตลาดทุนไทยที่นายกรัฐมนตรีเพิ่งแต่งตั้งเมื่อวันที่ 20 ก.พ.ที่ผ่านมา ที่มีนายกิตติรัตน์เป็นประธานกรรมการ โดยมีปลัดกระทรวงการคลังเป็นรองประธานกรรมการ
กรรมการประกอบด้วยผู้บริหารของหน่วยงานที่เกี่ยวข้องกับตลาดทุนทุกฝ่าย รวม 16 คน อาทิ เลขาธิการคณะกรรมการกฤษฎีกา เลขาธิการคณะกรรมการพัฒนาการเศรษฐกิจและสังคมแห่งชาติ อธิบดีกรมสรรพากร ประธานคณะกรรมการธนาคารแห่งประเทศไทย (ธปท.) ผู้ว่าการ ธปท. อธิบดีกรมพัฒนาธุรกิจการค้า
ทั้งนี้ คาดว่าจะมีการประชุมนัดแรกวันที่ 10 เม.ย.นี้ ที่จะมีการนำเสนอวิสัยทัศน์ของตลาดทุนด้วย
ก่อนหน้านี้สภาธุรกิจตลาดทุนไทยเร่งให้รัฐบาลจัดตั้งคณะกรรมการพัฒนาตลาดทุนไทย เนื่องจากยังไม่มีความคืบหน้า แต่นายกิตติรัตน์ลั่นไม่จำเป็น เพราะสามารถประชุมหารือกันเองได้